አቶ  አባዱላ ገመዳ  የኢፌዴሪ  የህዝብ  ተወካዮች  ምክርቤት  አፈጉባኤ  ሆነው  ለሁለተኛ ጊዜ ተመረጡ
 የ5ኛው ዙር  የኢፌዴሪ ሕዝብ ተወካዮች  ምክርቤት  በዛሬው ዕለት  የመመሥረቻ ጉባኤውን ባካሄደበት ወቅት ክቡር አቶ አባዱላ ገመዳን  ዳግም  የምክር ቤት አፈጉባኤ አድርጎ  መረጠ ።በምክትል ጠቅላይ ሚኒስትር ማዕረግ  የፋይናንስ ክላስተር ዘርፍ አስባባሪ በሆኑት  ክቡር ዶክተር  ደብረጽዮን ገብረ ሚካኤል አቅራቢነት  ዳግም  የምክር ቤቱ አፈጉባኤ እንዲሆኑ በእጩነት ተጠቁመዋል ።በኢፌዴሪ ፕሬዚዳንት ዶክተር ሙላቱ ተሾመ  መሪነት በተካሄደው የመመሥረቻ ጉባኤው ላይ አቶ አባዱላ ገመዳ  በምክር ቤቱ  ሙሉ ድምፅ  በማግኘት በ5ኛው  የኢፌዴሪ የህዝብ ተወካዮች ምክር ቤት  አፈ ጉባኤ ሆነው ተመርጠዋል ። በተመሳሳይ ሁኔታ  ወይዘሮ ሽታዬ ምናለ  የምክር ቤቱ  ምክትል አፈጉባኤ  በመሆን  ዳግም ተመርጠዋል ።በዕለቱ  በምክር ቤቱ  የተገኙት  516 የሕዝብ ተወካዮች አባላት  ሲሆኑ ይህም  ምክር ቤቱ ካለው 547  መቀመጫ ውስጥ ከሁለት ሦስተኛው በላይ በመገኘቱ  የህዝብ ተዋካዮች ምክር ቤቱ ከፈደሬሽን ምክር ቤቱ  ጋር በመሆን  መንግሥት  መመሥረት አስችሏል ።በኢፌዴሪ ሕገመንግሥትና በተወካዮች ምክር ቤት አባላት አሠራርና ስነምግባር ደንብ መሠረት በምርጫ አብዛኛውን ድምፅ  ያገኘ ፓርቲ  መንግሥት እንደሚመሠርት  እንደሚደነግግ ይታወቃል።